Απόφαση αριθ. 2113/2000/ΕΚΑΧ της Επιτροπής

της 5ης Οκτωβρίου 2000

σχετικά με την έναρξη διαδικασίας επανεξέτασης για "νέο εξαγωγέα" της απόφασης αριθ. 283/2000/ΕΚΑΧ, για την επιβολή οριστικού δασμού αντιντάμπινγκ στις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιτυλιγμένων, που έχουν απλώς ελαθεί σε θερμή κατάσταση και παρουσιάζουν ανάγλυφα διακοσμητικά σχέδια, καταγωγής, μεταξύ άλλων Ινδίας, καθώς και σχετικά με την κατάργηση του δασμού όσον αφορά τις εισαγωγές που προέρχονται από εξαγωγέα της εν λόγω χώρας και με την υπαγωγή των εισαγωγών αυτών σε καταγραφή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση αριθ. 2277/96/ΕΚΑΧ της Επιτροπής, της 28ης Νοεμβρίου 1996, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας Άνθρακα και Χάλυβα(1) ("η βασική απόφαση"), όπως τροποποιήθηκε από την απόφαση αριθ. 1000/1999/ΕΚΑΧ(2), και ιδίως το άρθρο 11 παράγραφος 4,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. Αίτηση επανεξέτασης

(1) Η Επιτροπή έλαβε αίτηση για τη διενέργεια επανεξέτασης ως προς "νέο εξαγωγέα", σύμφωνα με το άρθρο 11 παράγραφος 4 της βασικής απόφασης. Η αίτηση υποβλήθηκε από την Ispat Industries Ltd ("ο αιτών"), ένας παραγωγός-εξαγωγέας της Ινδίας.

Β. Προϊόν

(2) Το υπό εξέταση προϊόν είναι ορισμένα πλατέα προϊόντα έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιτυλιγμένων, που έχουν απλώς ελαθεί σε θερμή κατάσταση και παρουσιάζουν ανάγλυφα διακοσμητικά σχέδια ("πλατέα προϊόντα έλασης"). Το υπό εξέταση προϊόν υπάγεται προς το παρόν στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10 και 7208 39 90. Οι ανωτέρω κωδικοί παρατίθενται για πληροφοριακούς και μόνο λόγους.

Γ. Ισχύοντα μέτρα

(3) Τα μέτρα που ισχύουν σήμερα είναι οριστικοί δασμοί αντιντάμπινγκ που επιβλήθηκαν με την απόφαση αριθ. 283/2000/ΕΚΑΧ της Επιτροπής(3), στο πλαίσιο της οποίας οι εισαγωγές στην Κοινότητα του υπό εξέταση προϊόντος καταγωγής Ινδίας, το οποίο παράγεται από αυτήν την εταιρεία, υπάγονται σε οριστικό δασμό αντιντάμπινγκ 9 %, με εξαίρεση τις εισαγωγές από πολλές εταιρείες που κατονομάζονται ειδικά και που υπόκεινται σε ατομικούς συντελεστές δασμού.

Δ. Λόγοι της επανεξέτασης

(4) Ο αιτών ισχυρίζεται ότι δεν εξήγαγε το υπό εξέταση προϊόν στην Κοινότητα κατά την περίοδο της έρευνας στην οποία στηρίζονται τα μέτρα αντιντάμπινγκ, δηλαδή την περίοδο από την 1η Ιανουαρίου έως τις 31 Δεκεμβρίου 1998 ("η αρχική περίοδος της έρευνας").

Ο αιτών ισχυρίζεται περαιτέρω ότι άρχισε τις εξαγωγές του υπό εξέταση προϊόντος στην Κοινότητα μετά το τέλος της αρχικής περιόδου της έρευνας και ότι δεν συνδέεται με κανέναν από τους παραγωγούς-εξαγωγείς του υπό εξέταση προϊόντος που υπόκεινται στα προαναφερόμενα μέτρα αντιντάμπινγκ.

Ε. Διαδικασία

(5) Οι κοινοτικοί παραγωγοί που είναι γνωστό ότι ενδιαφέρονται, ενημερώθηκαν σχετικά με την ανωτέρω αίτηση και είχαν την ευκαιρία να υποβάλουν τις παρατηρήσεις τους. Δεν υποβλήθηκαν παρατηρήσεις.

(6) Αφού εξέτασε τα διαθέσιμα αποδεικτικά στοιχεία, η Επιτροπή συνάγει το συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης βάσει του άρθρου 11 παράγραφος 4 της βασικής απόφασης με σκοπό να καθοριστεί ατομικό περιθώριο ντάμπινγκ για τον αιτούντα και, αν διαπιστωθεί ντάμπινγκ, το επίπεδο του δασμού στον οποίο θα υπόκεινται οι εισαγωγές του υπό εξέταση προϊόντος στην Κοινότητα.

α) Ερωτηματολόγια

Για να συγκεντρώσει τις πληροφορίες που κρίνει αναγκαίες για την έρευνά της, η Επιτροπή θα στείλει ερωτηματολόγιο στον αιτούντα.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παρέχουν αποδεικτικά στοιχεία. Επιπλέον, η Επιτροπή θα ακούσει τις απόψεις των ενδιαφερομένων μερών, υπό τον όρο ότι το ζητήσουν γραπτώς και αποδείξουν ότι έχουν ιδιαίτερους λόγους για να γίνουν δεκτά σε ακρόαση.

ΣΤ. Κατάργηση του ισχύοντος δασμού και καταγραφή των εισαγωγών

(7) Σύμφωνα με το άρθρο 11 παράγραφος 4 της βασικής απόφασης, ο ισχύων δασμός αντιντάμπινγκ καταργείται όσον αφορά τις εισαγωγές του υπό εξέταση προϊόντος, καταγωγής Ινδίας, που παράγεται και πωλείται προς εξαγωγή στην Κοινότητα από τον αιτούντα. Συγχρόνως, οι εν λόγω εισαγωγές υποβάλλονται σε καταγραφή κατά τα οριζόμενα στο άρθρο 14 παράγραφος 5 της εν λόγω απόφασης, προκειμένου να διασφαλιστεί ότι, σε περίπτωση που προκύψει από την επανεξέταση ότι ο αιτών έχει ασκήσει πρακτικές ντάμπινγκ, θα είναι δυνατή η με αναδρομική ισχύ επιβολή δασμών αντιντάμπινγκ από την ημερομηνία έναρξης της παρούσας διαδικασίας επανεξέτασης. Το ποσό της ενδεχόμενης μελλοντικής οφειλής του αιτούντος δεν είναι δυνατό να εκτιμηθεί στην παρούσα φάση της διαδικασίας.

Ζ. Προθεσμία

(8) Για λόγους χρηστής διαχείρισης, πρέπει να καθοριστούν προθεσμίες εντός των οποίων:

- τα ενδιαφερόμενα μέρη μπορούν να αναγγελθούν στην Επιτροπή, να γνωστοποιήσουν γραπτώς τις απόψεις τους και να υποβάλουν απαντήσεις στο ερωτηματολόγιο που αναφέρεται στην αιτιολογική σκέψη 6 ανωτέρω ή οποιαδήποτε άλλη πληροφορία που πρέπει να ληφθεί υπόψη κατά την έρευνα,

- τα ενδιαφερόμενα μέρη μπορούν να ζητήσουν γραπτώς ακρόαση από την Επιτροπή.

Η. Άρνηση συνεργασίας

(9) Πρέπει να σημειωθεί ότι στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 της βασικής απόφασης.

(10) Στην περίπτωση που διαπιστωθεί ότι ένα ενδιαφερόμενο μέρος έχει υποβάλει ψευδή ή παραπλανητικά στοιχεία, οι πληροφορίες αυτές δεν θα ληφθούν υπόψη και θα χρησιμοποιηθούν τα διαθέσιμα πραγματικά περιστατικά,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 11 παράγραφος 4 της απόφασης αριθ. 2277/96/ΕΚΑΧ, κινείται διαδικασία επανεξέτασης της απόφασης αριθ. 283/2000/ΕΚΑΧ, προκειμένου να διαπιστωθεί εάν και κατά πόσον υπόκεινται στο δασμό αντιντάμπινγκ που επιβλήθηκε με την απόφαση αριθ. 283/2000/ΕΚΑΧ οι εισαγωγές πλατέων προϊόντων έλασης που υπάγονται στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10 και 7208 39 90, καταγωγής Ινδίας, και παράγονται και πωλούνται προς εξαγωγή στην Κοινότητα από την Ispat Industries Ltd (πρόσθετος κωδικός Taric Α204).

Άρθρο 2

Ο δασμός αντιντάμπινγκ που επιβλήθηκε με την απόφαση αριθ. 283/2000/ΕΚΑΧ καταργείται όσον αφορά τις εισαγωγές του προσδιοριζόμενου στο άρθρο 1 προϊόντος.

Άρθρο 3

Οι τελωνειακές αρχές καλούνται, σύμφωνα με το άρθρο 14 παράγραφος 5 της απόφασης αριθ. 2277/96/ΕΚΑΧ, να προβούν στις κατάλληλες ενέργειες για την καταγραφή των εισαγωγών που προσδιορίζονται στο άρθρο 1 της παρούσας απόφασης. Η καταγραφή παύει εννέα μήνες μετά την ημερομηνία έναρξης της ισχύος της παρούσας απόφασης.

Άρθρο 4

Τα ενδιαφερόμενα μέρη οφείλουν να αναγγελθούν στην Επιτροπή, να γνωστοποιήσουν γραπτώς τις απόψεις τους και να απαντήσουν στο ερωτηματολόγιο που αναφέρεται στην αιτιολογική σκέψη 6 ανωτέρω ή να προσκομίσουν στοιχεία εντός 40 ημερών από την ημερομηνία ενάρξεως ισχύος της παρούσας απόφασης, ώστε να μπορέσουν να ληφθούν υπόψη οι εν λόγω απόψεις και τα στοιχεία κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει για όλα τα ενδιαφερόμενα μέρη συμπεριλαμβανομένων των μερών που δεν κατονομάζονται στην αίτηση, και είναι επομένως προς το συμφέρον των μερών αυτών τα επικοινωνήσουν πάραυτα με την Επιτροπή.

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός αν προσδιοριστεί διαφορετικά), και πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τελέξ του ενδιαφερόμενου μέρους.

Όλες οι πληροφορίες σχετικά με το αυτό το θέμα και όλες οι αιτήσεις για ακρόαση πρέπει να σταλούν στην ακόλουθη διεύθυνση: Ευρωπαϊκή Επιτροπή Γενική Διεύθυνση Εμπορίου

DM-24 8/38

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ COMEU Β 21877.

Άρθρο 5

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 5 Οκτωβρίου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 308 της 29.11.1996, σ. 11.

(2) ΕΕ L 122 της 12.5.1999, σ. 35.

(3) ΕΕ L 31 της 5.2.2000, σ. 15.